**11 кылааска Моисей Дмитриевич Ефимов хоһооннорун уобарастааһынын уратытын билиһиннэрии**

*Слепцова К.С*

*Чурапчы улууһа, Арыылаах нэһ.*

*Саха тылын, литературатын учуутала,*

*«Т.М.Каженкин аатынан Арыылаах орто оскуолата».*

*Kerecheenes@mail.ru*

*Аннотация:* ыстатыйаҕа Саха Республикатын народнай поэта Моисей Дмитриевич Ефимов хоһооннорун уобарастааһынын уратыта ыйыллар. Хоһооннорун оскуолаҕа үөрэтиигэ, ырытыыга, үүнэр көлүөнэ сэҥээриитин ыларга улахан суолталаах буолуон сөп.

*Күлүүс тыллар:* Моисей Ефимов, поэзия, айымньы, уобарас, история.

Cаха Республикатын народнай поэта Моисей Дмитриевич Ефимов 1927с. атырдьах ыйын 4 күнүгэр Үөһээ Дьааҥы улууһун Дулҕалаах нэһилиэгэр төрөөбүтэ.

Федеральнай государственнай үөрэҕирии стандартын ирдэбилинэн үөрэх кинигэтигэр Моисей Дмитриевич Ефимов үөрэтиллибэккэ сылдьыбыт хоһоонноро «Кистэлэҥнээх ситим», «Хотой үҥкүүтэ» хоһоонноро киирбиттэрэ кэрэхсэбиллээх. Маны таһынан бэйэ ааҕыытыгар, эбэтэр кылаас таһынан дьарыкка Моисей Ефимов поэзиятын ааҕар тоҕоостоох.

Кини хоһооно 40-с сыллар бүтүүлэриттэн бэчээттэнэн барбыттара. Бастакы кинигэтэ 1954 с. «Киирбэт күннээх дойдуга» диэн аатынан тахсыбыта. Бу саха литературатыгар сонун темалаах, номоҕон тыллаах, туспа суоллаах-иистээх талааннаах поэт кэлбитин кэрэһэлиир хомурунньук этэ. Сахалыы уонна нууччалыы тахсыбыт 40-тан тахса кинигэ ааптара. Поэт быһыытынан гражданскай уонна интимнэй лиирикэҕэ күүстээх. Кини тылларыгар киэҥник ылланар ырыалар айыллыбыттара. Оҕо литературатыгар уонна сатираҕа ситиһиилэрдээх. Историческай хабааннаах айымньылары эмиэ суруйар. Сорох кинигэлэрэ омук тылларыгар тылбаастаммыттара.

М.Д.Ефимов-биллэр тылбаасчыт. Кини М.Горькай, Н.Некрасов, С.Маршак, С.Щипачев уо.д.а нуучча суруйааччыларын айымньыларын сахалыы саҥардыбыта. Казахстан, Киргизия уонна хотугу норуоттар хоһооннорун тылбаастаабыта. Үлэ Кыһыл Знамята уордьанынан, элбэх мэтээллэринэн наҕараадаламмыта. Саха комсомолун бириэмийэтин лауреата. СР култууратын үтүөлээх үлэһитэ, Казахстан «Алаш» литературнай бириэмийэтин лауреата.

М.Д.Ефимов «Хотой үҥкүүтэ», «Үҥэр айыыларым” уо.д.а хоһоонноругар инникигэ, кэлэр кэскилгэ эрэл күүһэ киһини өрө көтөҕөр, санаатын күүрдэр. Кини үгүс айымньытыгар ааспыт, билиҥҥи уонна кэлэр кэм ситимнэрэ олус күүстээх. Бу хоһооннор ис хоһооннорунан атын ХОҺООННОРТОН биллэр уратылаахтар, инньэ гынан ааҕааччыны сэргэхситэр, кэрэхсэбилин тардар күүстээхтэр.

М.Ефимов поэзиятыгар дьахтарга таптал, дьахтарга сүгүрүйүү дириҥ силистээх-мутуктаах. Бу поэт өбүгэлэрин үгэстэрин салгыырын кэрэһэлиир бэлиэ. Поэт тапталлааҕа-хатыламмат чаҕылхай образ. Киниэхэ таптал поэты кынаттыыр, музатын байытар. Бу уһун үйэлээх, бириэмэ, кэм, кэрдиис өлбөдүппэт таптала. М.Ефимов хоһоон суруллар техникатын, метрикаты, рифманы баһылаабыт маастар. Ол иһин кини хоһоонноро ырыа буолан кутуллар кыахтааахтар, олус мелодичнайдар. Онон, бу өттүнэн да көрдөххө, М.Ефимов төрөөбүт норуота сүрэҕинэн-быарынан ылыммыт, сөбүлээбит поэта буолара көстөр.

Тоҕо итинник буоларбын бэйэм да билбэппин.

Бадаҕа, гуннары саханы кытта

Ситимниир дьикти күүс тааллыбат кистэлин

Кэм-кэрдии түгэҕиттэн Ким эрэ ыытар.

Кистэлэҥнээх ситим хоһоон маҥнайгы аҥаарыгар Атилла уобараһынан күүсээх санаа, инникигэ сыал-сорук итэҕэтиилээхтик көстөр. Бу хоһоон, омукпут историятын, төрдүн-ууһун, хайдах үөскээбитин туһунан философскай хабааннаах көрүүлээх, ааҕааччыны толкуйга түһэрэр уонна маннык уобарас оскуолаҕа үөрэтиллэ сылдьар атын хоһооннорго суох, онон оҕолорго ис хоһоон өттүнэн олус интэриэһинэй буолуо этэ.

Бу мин ырыаларым-

Хатыҥ, саһарҕа ырыалара,

Сибэккилэр тапталларын

Сибигинэһэр нарын тыллара.

Тулалыы унаарар эйгэбит

Алыптаах тойугун истэммин,

Ону мин үтүктэн кэпсиибин

Дьүрүл хоһоону тиһэммин, - Диэн айылҕа уонна киһи, космос уонна общество икки ардыларыгар ситимнээччи оруолун толорооччу сэргэх суобастаах поэт буолуохтааҕын ураты бэлиэтээн чорботор. «Таптыыр хараҕым арахпат», «Этиҥнээх ардах», «Тыа үөһүгэр», «Бүгүчээн муннук», «Көлүччэм», «Сибэкки», «Иһиттим саһарҕа ырыатын», «Чурапчы чараҥа» айылҕа тиэмэтигэр анаммыттартан саамай табыллыбыттара.

Чахчыта даҕаны олоҥхо номоҕун курдук дойдуга төрөөбүт үөскээбит буолан, Моисей Ефимов далааһыннаах фантазиялаах, романтическай сүрэхтээх улахан поэт эбит:

Күн аайы үрдүккэ тахсабын.

Күн аайы күн диэки ыттабын.

Иннибэр таас хайам арҕаһа

Уулбат кур мууһунан күлүмнүүр.

Ол сырдык сандаара тардыһар

Мин ырам, мин дууһам бүтүннүү.

Моисей Ефимов саханы саха дэппит биллиилээх дьоннор дьылҕаларын туһунан, төрөөбүт Дьааҥытыттан саҕалаан бүтүн Саха сирин итиэннэ дьонун, омукпут историятын, төрдүн-ууһун, хайдах үөскээбитин туһунан философскай хабааннаах көрүүлээх, ааҕааччыны толкуйга түһэрэр элбэх айымньыны суруйда. Кини поэзията- ис күүстээх, туруктаах, уһун уонна сылайбат сындааһыннаах. Кэлин Киһи, Итэҕэл, Кэскил, Эрэл тустарынан элбэхтик суруйталаата. Ийэ сир уонна Киһи диэн темалар, үгэс курдук тиллии ырыатынан түмүктэнэллэр. Поэт бэйэтин общественнай аналын өрүү үрдүктүк көрөр. Ол иһин бар дьонугар, ыччаттарыгар анаан: «Ыһыктыа суохтаах саха инники эрэлин. Үүнүү-сайдыы таҥаралаах омук өлбөт аналлаах» диэн эрэл кыымнаах кынаттаах санаатын тоһоҕолоон этэн турардаах.

Түмүктээн эттэххэ, Моисей Ефимов «поэзиятын саамай сүрүн уратыта - таптал лириката, норуот уоһуттан түһэрбэт ырыалара («Нам кыыһа», “Суун сибэкки сиигинэн”, “Таптал ырыата”, «Төрөөбүт алааскын эн таптаа»). Иккиһинэн – Хоту дойдуну хоһуйуу. Үсүһэ – Ийэ дойдуга бэриниилээх буолуу тыыныгар иитэр гражданскай лириката (« Сахалар иһэллэр», «Эллэй ыһыаҕа», «Үҥэр айыыларым», «Саха саҥата», «Сахалыы», “Хотой үҥкүүтэ», «Сайсарыга», «Эллэй Боотур суруктара». Кини үҥэр айыылара таҥаралар да буолбатахтар, көмүһүнэн дуйдаммыт эмэгэттэн да атыттар – улахан буукубаттан суруллар Таптал уонна Поэзия! Кини сүрэҕэр төрүүр төлөннөөх таптал, истиҥ иэйиилэр самныбат саргыларын арчылыыр, өрөгөйдөөх идеалын өрүүтүн өрө тутар Поэзия! Таптыыр сүрэхтээх уонна поэтическай дууһалаах киһи симиир, киэркэтэр Сири, Халлааны! Тапталга уонна поэзияҕа баар олох тыына, олох сырдык сыдьаайа!

Туһаныллыбыт литэрэтиирэ:

1. Афанасьев П.С. П.А.Слепцов, Г.В.Попов, В.И.Лиханов. Саха тылын быһаарыылаах кылгас тылдьыта.1994. с260
2. Бурцев А.А. Поэт страны незаходящего солнца. Якутск.1997
3. Горохов Х.П. Сүрэх сырдык сүүрээннэрэ. Дь. 1992
4. Горохов Х.П. Күн аайы сибэкки бэлэхтиэм. Дь. 2004
5. Горохов Х.П. Сардаҥалаах санаалар. –Дь: Бичик, 2011
6. Горохов Х.П. Поэзия барахсан.// «Кыым».-2006. Балаҕан ыйын 28 к
7. Дедюкин В.Г.Кынаттарым.Якутскай. 1975
8. Дедюкин В.Г. Айылҕам алгыһа. Якутскай. 1967
9. Дрондина Н.Г. Литературное краеведение как культурологическая проблема. 2010. С3
10. Ефимов М.Д.Бэлэхтээ сааскы сарыалы.Якутскай.1978
11. Ефимов М.Д.Куустуспут хатыҥнар.Якутскай.1987
12. Ефимов М.Д. Төлкөбүт түөрэҕэ. Дь. 2002
13. Ефимов.М.Д. Айыы тыынынан арчыланан.Дь. 2006. С3-9
14. Ефимов М.Д. Уус тыл улахан маастара.// «Кыым».-1988. Алтынньы 20 к
15. Иванов М.С. Дойду сурахтаах, алаас ааттаах. — Дь., 1982
16. Казарян П.Л. История Верхоянска.1998. с207

‹‹Presentation of figure’s features of Moisey Dmitrievich’s poems in 11-th class››

Sleptsova K.S.

Churapchinsky region, Arulah village

The teacher of yakut language and literature, Arulah Secondary school named after T.M. Kazhenkin.

[Kerecheens@mail.ru](mailto:Kerecheens@mail.ru)

Annonation: In this article are showed the figure’s features of poems of the national poet of Sakha Republic - Moisey Dmitrievich Efimov. Learning, analysis his poems at school can have a very important moment for attracting attention of the current generation.

Key words: Moisey Efimov, poetry, writing, figure, history.

Literature:

1. Afanasiev P. S. P. A. Sleptsov, V. Popov, V. I. Likhanov.1994. C260

2. Burtsev, the Poet of the land of the sun. Yakutsk.One thousand nine hundred ninety seven

3. H. P. Gorokhov . D. One thousand nine hundred ninety two

4. Gorokhov H. P. Every day I will give flowers. D. Two thousand four

5. Gorokhov H. p. shining thoughts. - D: Bichik, 2011